****

**OPIS PROJEKTA**

**Vrsta projekta: Erasmus+ Strateška partnerstva za škole**

**Aktivnost KA2 - Suradnja na inovativnim pedagoškim pristupima i razmjena primjera dobre prakse**

**Naziv projekta: P.L.A.C.E.S. - Presenting Legends Across the Continent in European Schools**

**Trajanje projekta: 15.9.2015. – 14.9.2017.**

**Službeni jezik: engleski**

**Prioriteti:**

* razvoj kreativnosti kroz proučavanje kulturnog nasljeđa i običaja, s naglaskom na mitove, legende i narodne priče,
* multidisciplinarni pristup poučavanju i međupredmetno povezivanje,
* uporaba novih IK tehnologija, razvoj digitalnih i jezičnih kompetencija,
* međunarodna suradnja između škola partnera, razmjena iskustava i primjera dobre prakse iz nastave, razvijanje inovativnih pedagoških pristupa u učenju i poučavanju.

**Opis projekta:**

Narodne priče, mitovi i legende su neka od najvažnijih blaga nacionalne baštine - suvenir kulture jedne zemlje i njezina naroda. Zbog brzog razvoja IKT-a tijekom proteklih godina, pripovijedanje i čitanje postaju sve nepopularniji među učenicima. Učenici digitalne generacije ne cijene narodne priče i pripovijetke, mitove i legende svoga zavičaja u dovoljnoj mjeri, jer čitanje nije „in“. Na taj način učenici zaboravljaju svoje korijene, narodne običaje i zajedničku baštinu. Osim navedenoga, obrazovni stručnjaci suglasni su da današnji učenici imaju određene probleme u svakodnevnoj socijalizaciji i komunikaciji, nisu u stanju kvalitetno se izražavati i/ili napisati kreativni sastav na zadanu temu. U određenim aspektima, njihova mašta i kreativnost slabi i ne razvijaju se u mjeri u kojoj bi trebali. Iz tog razloga, došli smo na ideju osmisliti dvogodišnji projekt kako bi motivirali sadašnju digitalnu generaciju učenika da počnu cijeniti svoje kulturno nasljeđe i običaje. Učenike bi poveli na virtualno i stvarno „putovanje“ kroz svijet priča i legendi, koristeći pri tom inovativne nastavne metode, modernu IK tehnologiju i web alate. Uzimajući u obzir sve navedeno, učitelji - koordinatori iz 9 različitih europskih zemalja: Hrvatske, Italije, Njemačke, Bugarske, Rumunjske, Turske, Grčke, Cipra i Slovačke osnovali su konzorcij strateškog partnerstva za škole i osmislili projekt **P.L.A.C.E.S - Presenting Legends Across the Continent in European Schools.** Naša škola i profesorica engleskog, Alenka Banić Juričić, nositelj je i koordinator projekta na razini cjelokupnog partnerstva.

Planiramo istraživati, čitati, pripovijedati i obrađivati legende užeg i šireg zavičaja i zemalja iz kojih dolaze naše škole-partneri te pronaći što dijelimo zajedničko, a u čemu smo različiti. Planiramo također izraditi glogster, stripove, animacije, dnevnike, prezentacije, albume, filmiće, suvenire te osmisliti dramsko-scenske nastupe, rap izvedbe legendarnih priča kako bi što zornije prikazali kulturno bogatstvo i nasljeđe svoje domovine i europskih zemalja partnera i obogatili učeničku kulturu.

Zanimljivost našeg projekta je veličina i kvaliteta našeg partnerstva te iskustvo pojedinih partnera u provođenju međunarodnih školskih projekata. Tijekom 1. kvartala planiramo organizirati natjecanje za odabir najljepšeg loga na razini škola, a kasnije na razini cjelokupnog partnerstva, tako što će učenici svih škola glasovati online i odabrati najljepši i najreprezentativniji logo koji će postati službeni logo projekta. Također, svaka škola će osmisliti, izraditi i nadjenuti ime školskoj maskoti koja će predstavljati simbol svake zemlje partnera u obliku junaka ili junakinje iz popularne narodne legende. Ta legendarna maskota pomoći će učiteljima u podučavanju te će putovati i pratiti učenike za vrijeme njihova posjeta drugim školama-partnerima, zajedno s njima posjećivati zanimljiva mjesta i znamenitosti, učiti o kulturi i baštini drugih zemalja, „kušati“ tradicionalnu hranu...Te maskote bit će integrirane u sve naše materijalne i nematerijalne proizvode (prezentacije, virtualne zemljopisne karte, video filmiće i video isječke, stripiće, foto-albume, kvizove) te u konačne proizvode na razini partnerstva (glogstere, e-knjige, metodologije rada na projektu), koji će se razmjenjivati između partnera kao inovativni pedagoški materijal i primjeri dobre prakse.

Cilj našega projekta je povezati prošlost, sadašnjost i budućnost pa smo kao konačni, zajednički proizvod na razini partnerstva osmislili e-knjigu pod nazivom **PLACES - a Lot in Europe** koja će sadržavati najbolje rezultate našeg dvogodišnjeg rada i zajedničke suradnje. Svaka škola bit će odgovorna za osmišljavanje jednog poglavlja knjige na materinjem i engleskom jeziku uz razne digitalne ilustracije. Posljednje, deseto poglavlje, napisat ćemo svi zajedno na engleskom jeziku i materinjim jezicima škola partnera kako bi sljubili zajedno svu tu raznolikost i bogatstvo kulturnog nasljeđa i stvorili novu europsku priču o sadašnjosti i budućnosti.

Kako bi postigli visokokvalitetnu provedbu projekta i prijavljenih aktivnosti, neophodno je ravnomjerno podijeliti odgovornost i zadatke između svih škola partnera.

Tijekom sveukupnog trajanja projekta održat će se tri međunarodna radna sastanka tijekom kojih će škola nositelj i ostali koordinatori partnerskih škola detaljno isplanirati projektne aktivnosti i zadaće svake pojedine škole te provesti razne aktivnosti u svojim lokalnim zajednicama kako bi upoznali širu javnost s projektom i projektnim aktivnostima.

Prvi radni sastanak održat će se u OŠ Marije i Line početkom studenoga (4. - 8.11.2015.). Drugi radni sastanak planiran je za rujan 2016. godine u Turskoj, a zadnji sastanak koordinatora u svibnju 2017. godine na Cipru.

U sklopu projekta predviđeno je ukupno pet tjedana različitih aktivnosti učenja, podučavanja i usavršavanja u školama domaćinima iz Bugarske, Italije, Njemačke, Rumunjske i Slovačke, namijenjenih učenicima i učiteljima-pratiteljima. Projektne aktivnosti i radionice koje će se tamo održavati vodit će ka zajedničkim ciljevima i rezultatima projekta. Za vrijeme takvih aktivnosti, učenici koji budu sudjelovali bit će smješteni u obiteljima djece škole domaćina te će tako upoznati kulturu, običaje, jezik, nacionalne vrijednosti i gastronomiju domaćina na neposredan način. Sudjelovat će u raznim edukativnim radionicama u kojima će naučiti ponešto o običajima i legendama zemlje domaćina, IKT radionicama, tematskim kvizovima i natjecateljskim igrama, dramskim, plesnim i kulinarskim radionicama, modnim revijama s tradicionalnim kostimima zemalja partnera te će otići na jednodnevne izlete, gdje će posjetiti najvažnije znamenitosti zemalja domaćina te lokalitete povezane s legendama. Učitelji će sudjelovati u edukativnim radionicama, *job shadowing*-u, gdje će upoznati edukativne sustave škola partnera, okruglim stolovima, prezentacijama, istraživačkim radovima itd., te posjetiti mjesta i lokalitete povezane s projektnom temom. Radionice za učenike i učitelje u inozemstvu osmišljene su iz sljedećih razloga:

* poticanje zanimanja učenika za kulturu, tradiciju, geografiju, povijest, strane jezike, građanski odgoj, IKT i multimediju
* poboljšanje IKT i multimedijskih vještina svih sudionika u projektu
* poboljšanje jezičnih i komunikacijskih kompetencija kod svih sudionika
* razvijanje mašte i kreativnosti kod učenika te inovativnih metoda rada i novih pedagoških pristupa kod učitelja
* motivacija učenika i učitelja u svakodnevnom učenju i radu, učenje na zabavniji način
* upoznavanje drugih kultura, običaja i narodne baštine te učenje osnova materinjeg jezika domaćina
* razvoj multikulturalnosti, višejezičnosti i tolerancije prema drugim narodima i običajima
* poticanje kritičkog mišljenja te razvoj socijalnih vještina i poduzetničkog duha kod učenika
* razmjena i dijeljenje pedagoškog materijala, nastavne metodologije i primjera dobre prakse
* razvijanje prijateljstava između učenika sudionika.

**Tematski rezultati/proizvodi projekta na razini škola bit će sljedeći:**

• **Materijalni proizvodi:**

1) Junak/junakinja iz poznate legende u obliku lutke koja će biti stvarna i virtualna maskota škole i

zemlje partnera i predstavljat će tradicionalne nacionalne vrijednosti povezane s lokalnim

narodnim pričama i legendama

2) tematski umjetnički proizvodi (keramika, rukotvorine, suveniri, ukrasi itd.)

3) tematske radionice za učenike organizirane u suradnji s lokalnim muzejom, knjižnicom, dječjim

udrugama, turističkom zajednicom...

4) tematski kostimi za modne revije, dramske i plesne točke

5) tematske knjižice sa sličicama, fotografijama, ilustracijama, stripovima...

6) logo projekta i brošura o projektu i očekivanim rezultatima.

* **Nematerijalni rezultati/proizvodi u digitalnom obliku:**

1) prezentacije koje predstavljaju poznate znamenitosti država partnera i lokalitete povezane s

poznatim legendama

2) logo projekta u digitalnom obliku

3) tematski albumi i prezentacije, stripovi, animacije, e-knjižice itd.

5) višejezični rječnik s osnovnim vokabularom i izrazima svih 9 zemalja partnera

6) tematski kvizovi

7) tematski kalendari, interaktivne karte

8) učenički dnevnici

9) video-isječci sa sekvencama rap glazbe kao sredstva za prepričavanje legendi.

**Proizvodi/rezultati na razini partnerstva:**

1) **Interaktivni multimedijski glogster** (poster koji uključuje audio i video zapise, tekstove, hiperlinkove, slike, fotografije, ilustracije itd., iz različitih faza projekta. Glogsteri su zanimljiv, motivirajući i nadasve zabavan način za učenje kojim se učenike potiče na pisanje, govor i kreativno stvaranje uz uporabu digitalne tehnologije.

2) **E-knjiga**  pod nazivom P.L.A.C.E.S. koja će sadržavati deset tematskih poglavlja, a svaka škola partner će osmisliti, napisati, ilustrirati i urediti jedno poglavlje, na materinjem i engleskom jeziku. Deseto poglavlje napisat će i urediti sve škole zajedno u posljednjoj fazi projekta i sadržavat će dijelove napisane na svim jezicima zemalja partnera i prijevod na engleski jezik.

3) **Knjižica metodologija rada** - opisat će različite metode rada koje su učitelji i učencii koristili za vrijeme projekta, uključujući pripreme za satove i nastavne materijale.

4) **DVD film** koji sadrži prikaz svih važnijih projektnih aktivnosti.

U konačnici, od našeg projekta očekujemo dugotrajne pozitivne učinke na sve škole sudionice te na ciljane grupe neposrednih i posrednih sudionika u projektnim aktivnostima, dinamičnost i europsku dimenziju u školama te otvaranje daljnjih mogućnosti za buduću suradnju na međunarodnoj razini.

